
VIEŠOSIOS ĮSTAIGOS

ZARASŲ VERSLO INFORMACIJOS CENTRO

ĮSTATAI

I. BENDROJI DALIS

1. Viešoji įstaiga Zarasų  verslo informacijos centras (toliau – Centras) yra Lietuvos Respublikos  viešųjų įstaigų įstatymo nustatyta tvarka įsteigtas pelno nesiekiantis ribotos civilinės atsakomybės viešasis juridinis asmuo, kurio tikslas – tenkinti viešuosius interesus, vykdant visuomenei naudingą veiklą.

2. Savo veikloje Centras vadovaujasi šiais Įstatais, Lietuvos Respublikos Konstitucija, Lietuvos Respublikos civiliniu kodeksu, Viešųjų įstaigų, kitais Lietuvos Respublikos įstatymais ir teisės aktais.

3. Centras pagal savo prievoles atsako tik jam nuosavybės teise priklausančiu turtu. Centras neatsako pagal dalininko prievoles, o dalininkas neatsako pagal Centro prievoles. 

4.  Centro pavadinimas – Zarasų  verslo informacijos centras. 

5.  Centro teisinė forma – viešoji įstaiga.

6.  Centro buveinė: Sėlių aikštė 22, LT – 32110 Zarasai,  Lietuvos Respublika. 

7.  Centro veiklos laikotarpis neribotas.

8.  Centro finansiniai metai yra kalendoriniai metai.

II. CENTRO VEIKLOS tikslai, SRITYS IR RŪŠYS

9. Pagrindinis Centro tikslas yra teikti informacijos, konsultacijų ir mokymo paslaugas bei praktinę pagalbą smulkaus ir vidutinio verslo subjektams, kurių buveinė yra Zarasų rajono savivaldybėje, naujai įsteigtiems verslo subjektams padėti įsikurti, plėtoti veiklą ir prisitaikyti prie kintančių rinkos sąlygų, didinti konkurencingumą ir veiklos veiksmingumą, padėti verslo subjektams užmegzti tarptautinius bendradarbiavimo kontaktus su kitų šalių verslininkais. 

10. Centras: 

10.1. kaupia ir skleidžia informaciją apie verslo sąlygas Lietuvoje ir Europos Sąjungoje,  propaguoja pažangias ekonomikos idėjas visuomenėje;

10.2. teikia verslo informacijos, konsultacijų ir mokymų paslaugas, rengia verslininkų kvalifikacijos kėlimo kursus ir seminarus;

10.3. siekia pritraukti Lietuvos ir tarptautinių organizacijų, įmonių, fizinių asmenų, fondų ir programų lėšas bei techninę pagalbą Centro veiklai;

10.4. skatina naujų technologijų ir mokslo naujovių diegimą versle;

10.5. padeda užmegzti kontaktus tarp potencialių verslo partnerių, konsultuoja ir rengia verslo plėtros ir investicijų projektus;

10.6. bendradarbiauja su kitomis paslaugų verslui tinklo įstaigomis, paramą verslui teikiančiomis institucijomis Lietuvoje ir užsienyje;

10.7. dalyvauja užsienio šalių ir tarptautinių organizacijų paramos SVV programose ir projektuose.

10.8. administruoja projektus ir programas.

11. Savo tikslams pasiekti Centras verčiasi įstatymų nedraudžiama šių rūšių ūkine komercine veikla, kuri yra neatsiejamai susijusi su Centro veiklos tikslais: 

	EVRK nurodyta veikla
	                               Veiklos rūšis

	47.9
	Mažmeninė prekyba ne parduotuvėse, kioskuose ar prekyvietėse

	58
	Leidybinė veikla

	62
	Kompiuterių programavimo, konsultacinė ir susijusi veikla

	63
	Informacinių paslaugų veikla

	68
	Nekilnojamojo turto operacijos

	69
	Teisinė ir apskaitos veikla

	70
	Pagrindinių buveinių veikla; konsultacinė valdymo veikla

	71
	Architektūros ir inžinerijos veikla; techninis tikrinimas ir analizė

	72  
	Moksliniai tyrimai ir taikomoji veikla

	73
	Reklama ir rinkos tyrimas

	74
	Kita profesinė, mokslinė ir techninė veikla

	77
	Nuoma ir išperkamoji nuoma

	82
	Administracinė veikla, įstaigų ir kitų verslo įmonių aptarnavimo veikla

	85.6
	Švietimui būdingų paslaugų veikla


III. CENTRO TEISĖS IR PAREIGOS

12. Centras gali turėti ir įgyti tik tokias civilines teises ir pareigas, kurios neprieštarauja įstatymams, šiems Įstatams ir veiklos tikslams.

13. Centrui neleidžiama:

13.1. gauto pelno skirti kitiems veiklos tikslams, negu nustatyta šiuose Įstatuose;

13.2. neatlygintinai  perduoti  Centro  turtą  nuosavybėn, pagal  patikėjimo ar panaudos sutartį Centro dalininkui ar su juo susijusiam asmeniui (kaip jis apibrėžtas Viešųjų įstaigų įstatymo 3 straipsnio 3 dalyje), išskyrus Centro likvidavimo atveju;

13.3. skolintis  pinigų  už  palūkanas  iš savo dalininko ar su juo susijusio asmens (kaip jis apibrėžtas Viešųjų įstaigų įstatymo 3 straipsnio 3 dalyje); 

13.4. užtikrinti kitų asmenų prievolių įvykdymą. 

IV. CENTRO DALININKAI, NAUJŲ DALININKŲ PRIĖMIMO TVARKA, DALININKO TEISIŲ PERLEIDIMO KITIEMS ASMENIMS TVARKA 

                   14. Fiziniai ir juridiniai asmenys, steigimo sutartyje ar šiuose Įstatuose numatytomis sąlygomis perdavę Centrui įnašą, ar asmenys, kuriems dalininko teisės yra perleistos įstatymų ir šių Įstatų nustatyta tvarka, yra Centro dalininkai. 

                   15. Centro dalininkai ir jų įnašų vertė yra įrašomi Centro dokumentuose, o kiekvienam

dalininkui  išduodamas jo įnašų vertę patvirtinantis dokumentas. 

                   16. Jeigu dalininkas papildomai perduoda Centrui įnašus, parduoda ar kitaip perleidžia

dalininko  teises  kitam asmeniui, turi būti  atitinkamai  pakeičiami įrašai  Centro  dokumentuose ir 

pakeičiami įnašų vertę patvirtinantys dokumentai.

17. Dalininkas turi teisę dalyvauti ir balsuoti Centro visuotiniuose dalininkų susirinkimuose; susipažinti su Centro dokumentais ir gauti informaciją apie Centro veiklą; gauti likviduojamo Centro turto dalį, kurios vertė negali būti didesnė, nei nurodyta jo įnašų vertę patvirtinančiame dokumente; šių Įstatų ir įstatymų nustatyta tvarka perleisti kitiems asmenims dalininko teises, išskyrus atvejus, kai dalininkė yra valstybė ar savivaldybė; dalininkas turi ir kitų įstatymuose nustatytų teisių.

18. Nauji dalininkai priimami visuotinio dalininkų susirinkimo sprendimu.

19. Asmuo, pageidaujantis tapti nauju Centro dalininku, pateikia Centro vadovui prašymą juo tapti. Prašyme turi būti nurodyti duomenys apie asmenį, pageidaujantį tapti Centro dalininku (juridinio asmens pavadinimas, kodas, buveinė; fizinio asmens vardas, pavardė, asmens kodas, gyvenamoji vieta), taip pat numatomas įnašas pinigais ar įnašo vertė, kuri nurodyta turto vertinimo ataskaitoje. Be to, prašyme turi būti pareikštas pritarimas Centro veiklos tikslams. Kartu su prašymu turi būti pateikta turto vertinimo ataskaita, jei numatoma perduoti materialųjį ar nematerialųjį turtą.

20. Centro vadovas, gavęs asmens, pageidaujančio tapti Centro dalininku, prašymą, turi per 30 kalendorinių dienų sušaukti visuotinį dalininkų susirinkimą naujam dalininkui priimti. Visuotiniame dalininkų susirinkime, kurio darbotvarkėje numatomas naujų dalininkų priėmimas, dalininkų pritarimu gali dalyvauti asmenys, pageidaujantys tapti naujais dalininkais. Minėtiems asmenims nedalyvavus susirinkime, Centro vadovas per 5 darbo dienas turi juos informuoti apie visuotinio dalininkų susirinkimo priimtą sprendimą dėl naujų dalininkų. 

21. Visuotiniam dalininkų susirinkimui priėmus sprendimą priimti naują dalininką, dalininku tapti pageidaujantis asmuo tampa Centro dalininku, kai perduoda Centrui savo prašyme nurodytą įnašą.

22. Apie savo sprendimą perleisti Centro dalininko teises dalininkas turi raštu pranešti Centro vadovui, nurodydamas duomenis apie asmenį (juridinio asmens pavadinimas, kodas, buveinė; fizinio asmens vardas, pavardė, asmens kodas, gyvenamoji vieta), kuriam ketina perleisti savo teises, taip pat nurodo perleidimo būdą ir numatomą sandorio datą. Apie gautą dalininko pranešimą Centro vadovas per 5 darbo dienas turi informuoti kitus dalininkus. 

23. Asmuo, įgijęs dalininko teises, tampa Centro dalininku nuo jo įregistravimo Centro dokumentuose dienos. Centro vadovas, gavęs Centro dalininko teisių perleidimo sandorį patvirtinantį dokumentą, per 3 darbo dienas turi įregistruoti dalininką Centro dokumentuose. Šio dalininko turimų balsų skaičius, įgyvendinant jo teisę balsuoti visuotiniame dalininkų susirinkime, lygus jam teises perleidusio dalininko turėtam balsų skaičiui.

24. Apie tai, kad yra įregistruotas naujas Centro dalininkas, Centro vadovas per 5 darbo dienas šių Įstatų nustatyta tvarka turi pranešti Centro dalininkams.

V. dalininkų įnašų perdavimo Centrui TVARKA

25. Dalininkų įnašai sudaro dalininkų kapitalą. Dalininkų kapitalas gali būti didinamas tik papildomais įnašais. Papildomas įnašas Centrui perduodamas dalininko iniciatyva. Dalininkų įnašai gali būti pinigai, taip pat pagal Lietuvos Respublikos turto ir verslo vertinimo pagrindų įstatymą įvertintas materialusis ir nematerialusis turtas.

26. Dalininkų įnašai Centrui perduodami tokia tvarka:

26.1. pinigai įmokami į Centro sąskaitą;

26.2. turtas Centrui perduodamas surašant perdavimo-priėmimo aktą.

27. Aktą pasirašo turtą perduodantis dalininkas ir Centro vadovas. Perduodant turtą, Centrui turi būti pateikta ir šio turto vertinimo ataskaita. Turto vertinimas atliekamas dalininko lėšomis.

VI. CENTRO VALDYMAS

                   28. Centro organai yra šie:

28.1. visuotinis dalininkų susirinkimas;

28.2. taryba – patariamasis kolegialus organas;

28.3. Centro vadovas – direktorius.

29. Centras negali įgyti civilinių teisių ir pareigų per savo dalininkus.

VII. VISUOTINIS DALININKŲ SUSIRINKIMAS 

30. Visuotinis dalininkų susirinkimas šaukiamas ne rečiau kaip du kartus per metus. Visuotinis dalininkų susirinkimas:

30.1. keičia Centro Įstatus;

30.2. tvirtina Centro veiklos strategiją ir veiklos ataskaitas; 

30.3. nustato paslaugų, darbų, produkcijos kainas ir tarifus ar jų nustatymo taisykles; 

30.4. skiria ir atleidžia Centro vadovą, nustato jo darbo sutarties sąlygas;

30.5. sudaro Tarybą;

30.6. nustato Centro tapimo kitų juridinių asmenų steigėja ar dalyve;

30.7. tvirtina metinę finansinę atskaitomybę;

30.8. tvirtina Centro valdymo struktūrą;

30.9. tvirtina Centro pareigybių sąrašą ir pareigybių, į kurias darbuotojai priimami konkurso būdu, sąrašą ir kvalifikacinius reikalavimus;

30.10. tvirtina organizavimo taisykles pareigoms, į kurias darbuotojai priimami konkurso būdu;

30.11. priima sprendimus dėl naujų dalininkų priėmimo;

30.12. nustato, kokia informacija apie Centro veiklą pateikiama visuomenei;

30.13. nustato Centro veiklos vertinimo kriterijus;

30.14. priima sprendimą dėl Centrui nuosavybės teise priklausančio ilgalaikio materialiojo turto perleidimo, nuomos, perdavimo pagal panaudos sutartį ar įkeitimo;

                   30.15.  priima   sprendimą   dėl   Centro   reorganizavimo   ir   reorganizavimo   sąlygų

tvirtinimo;

30.16. priima sprendimą pertvarkyti Centrą;

30.17. priima sprendimą likviduoti Centrą ar atšaukti jo likvidavimą;

30.18. skiria ir atleidžia likviduotoją, kai sprendimą likviduoti Centrą priima visuotinis dalininkų susirinkimas;

30.19. nustato Centro vidaus kontrolės tvarką;

30.20. priima sprendimą dėl Centro audito ir renka audito įmonę;

                   30.21.  priima  sprendimą  steigti  Centro  filialus  ar  atstovybes,  tvirtina  jų nuostatus,

priima  sprendimą dėl jų veiklos nutraukimo; 

                   30.22. sprendžia kitus Viešųjų įstaigų įstatyme ir šiuose Įstatuose visuotinio dalininkų

susirinkimo  kompetencijai priskirtus klausimus.

                   31.  Visuotinio  dalininkų  susirinkimo  sprendimai  priimami  paprasta  dalyvaujančių

susirinkime   dalininkų   balsų   dauguma,  išskyrus   sprendimą   dėl   Centro   reorganizavimo  ir 

reorganizavimo  sąlygų  tvirtinimo,  sprendimą  pertvarkyti  ar  likviduoti  Centrą  arba  atšaukti jo

likvidavimą,  šie   sprendimai    priimami  ne  mažiau  kaip   2/3   visų  susirinkime  dalyvaujančių

dalininkų balsų. 

32. Visuotiniuose susirinkimuose vienas dalininkas turi vieną balsą.

33. Dalininkas turi teisę įgalioti kitą asmenį balsuoti už jį visuotiniame dalininkų susirinkime ar atlikti kitus teisinius veiksmus. Dalininko – juridinio asmens įgaliojimas turi būti patvirtintas jo vadovo parašu ir antspaudu, jeigu jis antspaudą privalo turėti, o fizinio asmens  įgaliojimas turi būti patvirtintas notaro.

34. Už visuotinio dalininkų susirinkimo sušaukimą atsako vadovas. Centro vadovas turi pranešti apie šaukiamą visuotinį dalininkų susirinkimą kiekvienam dalininkui raštu ne vėliau kaip prieš 10 darbo dienų iki susirinkimo, kartu pateikdamas visus dokumentus svarstomais darbotvarkės klausimais, kurie reikalingi sprendimams priimti, ir sprendimų projektus kiekvienu darbotvarkės klausimu. Visuotinis dalininkų susirinkimas gali būti šaukiamas nesilaikant šio termino, jei su tuo sutinka visi dalininkai. 

35. Kasmet, ne vėliau kaip per keturis mėnesius nuo finansinių metų pabaigos, turi vykti eilinis visuotinis dalininkų susirinkimas. Centro vadovas eiliniam visuotiniam dalininkų susirinkimui privalo pateikti Centro metinę finansinę atskaitomybę ir praėjusių finansinių metų Centro veiklos ataskaitą. 

36. Visuotinis dalininkų susirinkimas gali būti šaukiamas teismo sprendimu, jei jis nebuvo sušauktas Viešųjų įstaigų įstatymo ir šių Įstatų nustatyta tvarka ir dėl to į teismą kreipėsi dalininkas ar Tarybos narys.

37. Visuotiniai dalininkų susirinkimai turi būti protokoluojami, tačiau protokolas nerašomas, jei sprendimą pasirašo visi dalininkai. Protokolai ne vėliau kaip per 5 darbo dienas turi būti pateikiami dalininkams. Protokole turi būti nurodyta: visuotinio dalininkų susirinkimo vieta ir laikas, dalininkų skaičius, kvorumo buvimas, balsavimo rezultatai, sprendimai. Prie protokolo turi būti pridedama patikslinta, įvertinus susirinkimo metu išdėstytas pastabas, informacija svarstytais klausimais. Visi pakeitimai, papildymai protokole turi būti aptarti. 

VIII. TARYBA

38. Taryba yra Centro patariamasis kolegialus organas, sudaroma dvejiems metams iš  5 narių visuotinio dalininkų susirinkimo sprendimu. Tarybos kompetencijai priskiriama:

38.1. svarstyti ir rekomenduoti visuotiniams dalininkų susirinkimams tvirtinti Centro sąmatas;

38.2. svarstyti ir teikti visuotiniams dalininkų susirinkimams išvadas ir pasiūlymus dėl Centro veiklos planų ir ataskaitų;

38.3. svarstyti ir teikti visuotiniams dalininkų susirinkimams išvadas ir pasiūlymus dėl Centro finansinės  atskaitomybės;

38.4. svarstyti ir teikti visuotiniams dalininkų susirinkimams išvadas ir pasiūlymus dėl dalininkų nustatytų privalomų veiklos užduočių ir darbų atlikimo; 

39. Visuotiniam dalininkų susirinkimui, kurio darbotvarkėje numatyta sudaryti  Tarybą, Centro vadovas pateikia sąrašą verslo organizacijų ir valstybės ar savivaldybės, kurios teritorijoje yra Centro buveinė, valdymo institucijų, kurių atstovai yra pageidaujami Taryboje, sąrašą. Bendras sąraše nurodytų verslo organizacijų ir valstybės bei savivaldybės valdymo institucijų (toliau – subjektų) skaičius neturi būti mažesnis nei 5. 

40. Kiekvienas dalininkas savo turimus balsus paskirsto penkiems sąraše nurodytiems subjektams. Balsavimo rezultatai sumuojami. 

41. Į daugiausia balsų surinkusius 5 subjektus Centro vadovas per 5 darbo dienas registruotu laišku kreipiasi su prašymu deleguoti savo atstovą į Tarybą. Gavęs visus atsakymus, per 30 darbo dienų Centro vadovas turi sušaukti visuotinį dalininkų susirinkimą Tarybai sudaryti. Tarybos nariais skiriami subjektų pasiūlyti asmenys.

42. Taryba savo veiklą pradeda pasibaigus ją sudariusiam visuotiniam dalininkų susirinkimui ir atlieka savo funkcijas iki bus išrinkta nauja Taryba. Tarybai vadovauja pirmininkas, kurį iš savo narių renka Taryba. Tarybos pirmininkas privalo sušaukti Tarybos posėdžius ne rečiau kaip kartą per tris mėnesius. Taryba gali priimti sprendimus, jei jos posėdyje dalyvauja ne mažiau kaip 3 nariai. Tarybos sprendimai priimami paprasta posėdyje dalyvaujančių narių balsų dauguma. Balsams pasidalijus po lygiai, lemia Tarybos pirmininko balsas. Tarybos darbo tvarką nustato jos priimtas darbo reglamentas.
43. Visuotinis dalininkų susirinkimas gali atšaukti visą Tarybą arba pavienius jos narius. Tarybos narys gali atsistatydinti Tarybos kadencijai nesibaigus. Tarybos narį atšaukus ar jam atsistatydinus, Tarybos nariu šių Įstatų nustatyta tvarka gali tapti kitas asmuo, kurį šių Įstatų nustatyta tvarka deleguoja subjektas, paskyręs savo atstovą.

44. Tarybos nariai turi teisę dalyvauti visuotiniuose dalininkų susirinkimuose be balso teisės ir gauti informaciją apie Centro vykdomą veiklą. Už veiklą Taryboje jos nariams neatlyginama.

45. Centro Tarybos nariu negali būti skiriamas Centro vadovas. Tarybos narį numatant skirti Centro vadovu, Tarybos narys turi būti atšauktas.

IX. CENTRO VADOVAS

46. Centro vadovas – direktorius, yra vienasmenis Centro valdymo organas. Jį skiria ir atleidžia iš pareigų, nustato jo atlyginimą, tvirtina pareigybės aprašymą, skatina ir skiria nuobaudas visuotinis dalininkų susirinkimas. Direktorius pradeda eiti pareigas nuo paskyrimo, jeigu su juo sudarytoje darbo sutartyje nenustatyta kitaip. Darbo sutartį su direktoriumi sudaro ir nutraukia visuotinio dalininkų susirinkimo įgaliotas asmuo. Apie direktoriaus paskyrimą ar atleidimą bei sutarties su juo pasibaigimą kitais pagrindais visuotinio dalininkų susirinkimo įgaliotas asmuo ne vėliau kaip per 5 darbo dienas privalo pranešti juridinių asmenų registrui. 

47. Direktorius turi būti veiksnus fizinis asmuo. Direktoriumi negali būti skiriamas asmuo, kuris pagal teisės aktus neturi teisės eiti tokių pareigų. Su direktoriumi sudaroma jo visiškos materialinės atsakomybės sutartis. Visuotiniam dalininkų susirinkimui priėmus sprendimą atšaukti direktorių, su juo sudaryta darbo sutartis nutraukiama. Darbo ginčai tarp Centro vadovo ir Centro nagrinėjami teisme. Direktorius gali suteikti įgaliojimus toms funkcijoms, kurios jam priskirtos, atlikti.

48. Direktorius savo veikloje vadovaujasi įstatymais, kitais teisės aktais, šiais Įstatais, visuotinio dalininkų susirinkimo sprendimais ir pareigybės  aprašymu. 

49. Direktorius organizuoja Centro veiklą ir veikia Centro vardu santykiuose su kitais asmenimis, sudaro ir nutraukia darbo sutartis su Centro darbuotojais. Direktorius atsako už finansinės atskaitomybės sudarymą, programų vykdymą, jų asignavimų naudojimo veiksmingumą ir rezultatyvumą, visuotinio dalininkų susirinkimo sušaukimą, duomenų ir dokumentų pateikimą Juridinių asmenų registrui, pranešimą dalininkams apie įvykius, turinčius esminės reikšmės Centro veiklai, dalininkų registravimą, informacijos apie Centro veiklą pateikimą visuomenei, viešos informacijos skelbimą, kitus veiksmus, kurie numatyti valdymo organui teisės aktuose bei šiuose Įstatuose. 

50. Direktoriaus kompetencijai priskiriama:

50.1. rengti Centro veiklos planus ir veiklos ataskaitas, kuriose būtų vertinamas Centro veiklos ekonominis ir socialinis poveikis;

50.2. rengti visuotinius dalininkų susirinkimus;

50.3. įgyvendinti visuotinio dalininkų susirinkimo priimtus sprendimus;

50.4. pateikti reikiamus dokumentus darbotvarkės klausimais Tarybos posėdžiams;

50.5. atidaryti ir uždaryti sąskaitas bankuose;

50.6. užtikrinti Centro turto veiksmingą panaudojimą ir jo apsaugą;

50.7. užtikrinti  programų vykdymą;

50.8. nustatyti Centro struktūrą, darbuotojų atlyginimus, skirti darbuotojams paskatinimus ir drausmines nuobaudas;

50.9. tvirtinti Centro vidaus darbo taisykles, darbuotojų pareigybių aprašymus, kitus vidaus tvarkomuosius dokumentus;

50.10. sukurti ir prižiūrėti Centro vidaus kontrolės, įskaitant finansų kontrolės, sistemą, atsižvelgiant į Lietuvos Respublikos vidaus kontrolės ir vidaus audito įstatymo nuostatas;

50.11. atstovauti Centrui teisme, valstybės ir savivaldybių valdymo organuose ir santykiuose su kitais juridiniais ir fiziniais asmenimis.

X. CENTRO TURTas IR LĖŠOS
51. Valstybės ar savivaldybės, kitų asmenų turtas, perduotas Centrui panaudos pagrindais, naudojamas ir valdomas panaudos sutarties nustatyta tvarka.

52. Turtas, perduotas Centrui patikėjimo teise, turi būti atskirtas nuo Centro turto. Centras privalo sudaryti ir tvarkyti jam patikėjimo teise perduoto turto apskaitą (balansą), o atsiskaitymams atlikti turi atidaryti atskirą banko sąskaitą.

53. Nuosavybės teise priklausantį turtą Centras gali perleisti, išnuomoti, perduoti pagal panaudos sutartį, įkeisti tik Centro visuotinio dalininkų susirinkimo sprendimu.

54. Lėšas, gautas kaip paramą, taip pat kitas negrąžintinai gautas lėšas Centras naudoja perdavusio asmens nurodytiems (jei perduodamas šias lėšas asmuo davė tokius nurodymus) tikslams. Centras tokias lėšas privalo laikyti atskiroje sąskaitoje ir sudaryti išlaidų sąmatą, jei tai nustatyta teisės aktuose arba lėšas perdavęs asmuo to reikalauja. Centras negali priimti lėšų, jei jas perduodantis asmuo nurodo šias lėšas naudoti kitiems tikslams, negu nustatyta šiuose Įstatuose. 

XI. Įstatų keitimo tVARKA

55. Centro Įstatus keičia visuotinis dalininkų susirinkimas dalyvaujančių susirinkime dalininkų balsų dauguma. Visuotiniam dalininkų susirinkimui priėmus sprendimą pakeisti Įstatus, surašomas visas pakeistų Įstatų tekstas ir po juo pasirašo visuotinio dalininkų susirinkimo įgaliotas asmuo. 

                   56. Įstatų pakeitimai įsigalioja nuo jų įregistravimo Juridinių asmenų registre teisės aktų nustatyta tvarka.

XII. FILIALŲ IR ATSTOVYBIŲ STEIGIMO BEI jų veiklos nutraukimo TVARKA

57. Filialas yra struktūrinis Centro padalinys, turintis savo buveinę ir atliekantis visas arba dalį Centro funkcijų. Atstovybė yra struktūrinis padalinys, turintis teisę atstovauti Centro interesams ir juos ginti, sudaryti sandorius bei atlikti kitus veiksmus Centro vardu.

58. Sprendimą steigti filialą ar atstovybę priima visuotinis dalininkų susirinkimas. Centro filialas ir (atstovybė) veikia pagal nuostatus, kuriuos tvirtina visuotinis dalininkų susirinkimas. Be kitų, įstatymų ar Centro vadovo nustatytų reikalavimų, nuostatuose turi būti nurodyta filialo ar atstovybės:

58.1. pavadinimas;

58.2. buveinė;

58.3. veiklos tikslai;

58.4. vadovo kompetencija;

58.5. veiklos laikotarpis, jei jis yra ribotas;

58.6. informaciją apie Centrą.

59. Darbo sutartį su filialo ar atstovybės vadovu Centro vardu sudaro ir nutraukia Centro vadovas. 

60. Filialas ir atstovybė gali turėti subsąskaitas. Filialo ir atstovybės turtas apskaitomas Centro finansinėje atskaitomybėje, taip pat atskiroje filialo ar atstovybės finansinėje atskaitomybėje.

61. Filialo ir atstovybės veikla nutraukiama visuotinio dalininkų susirinkimo sprendimu.

XIII. ĮSTAIGOS DOKUMENTŲ IR KITOS INFORMACIJOS PATEIKIMO DALININKAMS TVARKA

62. Centro dalininko pareikalavimu Centras per 5 darbo dienas privalo jam pateikti Centro dokumentus ir turimą informaciją apie Centro veiklą.

63. Centro dokumentai ir informacija Centro dalininkui yra pateikiami Centro dalininko buveinėje. 

XIV. PRANEŠIMŲ ir skelbimų PASKELBIMO TVARKA

64. Įstatymų nustatyta tvarka ir terminais pranešimai apie Centro likvidavimą, reorganizavimą bei kitais Viešųjų įstaigų ir kituose įstatymuose nustatytais atvejais skelbiami viešai spaudoje (dienraštyje „Lietuvos rytas“) ir/arba pranešama visiems įstatymų numatytiems asmenims pasirašytinai ir/arba registruotuoju laišku. Pranešimuose turi būti nurodyta visa informacija, kurią pateikti reikalauja  Civilinis kodeksas ir Viešųjų įstaigų įstatymas. 

65. Pranešimai apie šaukiamą visuotinį dalininkų susirinkimą, jo sprendimų projektai ir kiti dokumentai, su kuriais turi susipažinti dalininkai, išsiunčiami registruotaisiais laiškais arba įteikiami kiekvienam dalininkui ne vėliau kaip prieš 5 darbo dienas iki visuotinio dalininkų susirinkimo. Pranešime apie visuotinio dalininkų susirinkimo sušaukimą turi būti nurodyta: susirinkimo data, laikas, vieta, susirinkimo darbotvarkė. 

XV. INFORMACIJOS APIE CENTRO VEIKLĄ pateikimo visuomenei TVARKA

                   66.  Centro   veiklos  ataskaita   yra   vieša,   kiekvieno   fizinio   ar   juridinio   asmens

 pareikalavimu  Centras  turi  sudaryti  jam  sąlygas  Centro  buveinėje  susipažinti su šia ataskaita.

 Metiniai   Centro   veiklos   planai   ir   metinės   veiklos  ataskaitos  skelbiamos  Centro  interneto 

 tinklalapyje.  Už informacijos  teisingumą  atsako  Centro  vadovas.

________________________

Šie Įstatai patvirtinti viešosios įstaigos Zarasų verslo informacijos centro visuotiniame dalininkų susirinkime, įvykusiame 2009 m. balandžio  mėn. 20 d. 
Įstatai pasirašyti  2009 m. balandžio mėn. 20 d.

Viešosios įstaigos 

Zarasų ir verslo informacijos centro

direktorė
                                                              
 Nijolė Elena Šukštulienė

